《送范比部持节广东》
宋代·苏籀

羊城使者神仙中，苒苒叱驭凌云踪。
绣袂吾徒强掺执，解手一举南飞鸿。
君侯烜赫标肉谱，文正烈祖忠宣父。
典刑付托呼所钟，经国风规俨如故。
伤时嗟我思古人，遗直茂勋君世嗣。
春秋主盟由范氏，不战屈人从范智。
备尝世故无难易，出入淹回俱掌计。
世推汲偃似长孺，共怀下惠贤展喜。
鸟言夷面吾氓耳，岂弟公清渠自理。
声华本实警蛮貊，锋颖天然加峭利。
转粮遵海爰究度，併按三河应不避，
追车少日便还朝，首出儒林冠循吏。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。